Michael Chekhov
Michael Chekhov, Mikhail Tjekhov, 1891-1955, russisk skuespiller og instruktør. Chekhov spillede i mange år på Moskva Kunstnerteater og blev en original arvtager efter Stanislavskijs teateridéer. Med sine energiske øvelser for skuespilleren bidrog han til en udvidet forståelse af kroppens indre og ydre rytmik. Efter at være emigreret blev Chekhov ikke mindst i Hollywood en betydningsfuld pædagog. Hans bog To the Actor udkom i 1953, og hans metoder anvendes stadig, bl.a. i Danmark.